இம்மாநாட்டில் நிறைவேற்றப்பட்ட எண்ணற்றத் தீர்மானங்களில் இரண்டு நூற்றாண்டுகள் குறித்த தீர்மானம் அடிக்கோடிட்டுக் காட்டத்தக்கன. ஒன்று, கத்தார் கட்சியின் நூற்றாண்டு விழா குறித்தது. 1913 ஏப்ரல் 1ஆம் தேதி சான் பிரான்ஸிஸ்கோவில் உருவாக்கப்பட்ட கத்தார் கட்சி இந்திய விடுதலைப் போரில் அக்னிக்குஞ்சை பொரித்தது சாதாரண நிகழ்வல்ல. காமகட்டமாரு கப்பலில் புறப்பட்டு ஏகாதிபத்திய எதிர்ப்பு படையாய் கிளம்பிய இவர்களின் உயிர்த்தியாகம் அளப்பரியது. 200க்கும் மேற்பட்டவர்கள் கொல்லப்பட்டனர். 35க்கும் மேற்பட்டவர்கள் அந்தமான் சிறையில் அடைக்கப்பட்டனர். பெரும்பாலோர் சீக்கியர்கள், பஞ்சாபியர்கள் என்பதை சொல்லவும் வேண்டுமோ? இந்த கத்தார் கட்சியை சார்ந்த பலர் பின்னர் கம்யூனிஸ்ட்டுகளாக மாறினார்கள் என்பது வரலாறு. இதன் நூற்றாண்டைக் கொண்டாடுவது அக்னிக்குஞ்சினை இளைஞர்களின் நெஞ்சக்கூட்டில் அடைகாக்கச் செய்வதாகும்.